ଯାଜପୁର ଅଫିସ,୧୦ା୧୧ଃ ଦୁର୍ବଳ ପ୍ରଶାସନିକ ନିୟନ୍ତ୍ରଣ କାରଣରୁ ଯାଜପୁର ଜିଲାରେ ମଧୁବାବୁ ପେନସନ ଯୋଜନା, ବିଧବାଭତ୍ତା ଓ ଭିନ୍ନକ୍ଷମ ଭତ୍ତା ଯୋଜନାରେ ବ୍ୟାପକ ହେରାଫେରି ହେଉଛି। ୬୦ ବର୍ଷ ନ ପୁରୁଣୁ ଭେଣ୍ଡିଆ ଟୋକା ଏବଂ ମୃତ ବ୍ୟକ୍ତି ଭତ୍ତା ପାଉଛନ୍ତି। ଏନେଇ ଅଭିଯୋଗ ହେବା ପରେ ରାଜ୍ୟ ସରକାରଙ୍କ ସାମାଜିକ ସୁରକ୍ଷା ଏବଂ ଭିନ୍ନକ୍ଷମ ସଶକ୍ତିକରଣ ବିଭାଗର ଉପସଚିବଙ୍କ ତଦନ୍ତ ନିର୍ଦ୍ଦେଶକୁ ବାଟବଣା କରିବାକୁ ଯୋଜନାବଦ୍ଧ ଭାବେ ଷଡଯନ୍ତ୍ର କରାଯାଉଛି । ଜିଲାର ବଡ଼ଚଣା ବ୍ଲକ କୋଲଣଗିରି ଗ୍ରାମ ପଞ୍ଚାୟତର ଅଧିବାସୀ ଏହି ମର୍ମରେ ବିଭାଗୀୟ ପ୍ରମୁଖ ଶାସନ ସଚିବଙ୍କୁ ୧ା୧୧ା୨୦୨୨ରେ ଲିଖିତ ଅଭିଯୋଗ କରିଛନ୍ତି। ଏହି ଅଭିଯୋଗ ଆଧାରରେ ସାମାଜିକ ସୁରକ୍ଷା ଏବଂ ଭିନ୍ନକ୍ଷମ ସଶକ୍ତିକରଣ ବିଭାଗର ଅତିରିକ୍ତ ସଚିବ ଦୀପକ ରାଉତରାୟ ୭ା୧୧ା୨୦୨୨ରେ ସଂପୃକ୍ତ ପଞ୍ଚାୟତ ଅଧିକାରୀଙ୍କ ବିରୋଧରେ ଉଚ୍ଚସ୍ତରୀୟ ତଦନ୍ତ କରି ପେନସନ ଗାଇଡ୍ ଅନୁସାରେ ଉପଯୁକ୍ତ କାର୍ଯ୍ୟାନୁଷ୍ଠାନ ଗ୍ରହଣ କରିବାକୁ ଯାଜପୁର ଜିଲାପାଳଙ୍କୁ ପୁଣି ଥରେ ନିର୍ଦ୍ଦେଶ ଦେଇଛନ୍ତି।
ଅଭିଯୋଗ ଅନୁଯାୟୀ, ବଡ଼ଚଣା ବ୍ଲକ କୋଲଣଗିରି ପଞ୍ଚାୟତରେ ବୟସ ହୋଇ ନ ଥିବା ୧୫ ଜଣ ଲୋକଙ୍କୁ ମଧୁବାବୁ ପେନସନ ଯୋଜନାରେ ସାମିଲ କରାଯାଇଛି। ଏହାସହ ୧ ବର୍ଷରୁ ଊର୍ଦ୍ଧ୍ୱ ସମୟ ହେବ ୨ ଜଣ ମୃତବ୍ୟକ୍ତି ବାର୍ଦ୍ଧକ୍ୟ ଭତ୍ତା ପାଉଛନ୍ତି। ଏ ସମ୍ପର୍କରେ ଗତ ୨୬ା୯ା୨୦୨୨ରେ ଅଞ୍ଚଳବାସୀ ବିଭାଗୀୟ ସଚିବଙ୍କ ନିକଟରେ ଲିଖିତ ଅଭିଯୋଗ କରିଥିଲେ। ତଦନୁସାରେ ସଚିବ ତାଙ୍କ ପତ୍ରସଂଖ୍ୟା ୭୪୦୨/୩୦ା୯ା୨୦୨୨ରେ ଜିଲାପାଳଙ୍କୁ ତଦନ୍ତ ନିର୍ଦ୍ଦେଶ ଦେଇଥିଲେ। ଏହାପରେ ଜିଲାପାଳ ତଦନ୍ତ କରି ତୁରନ୍ତ କାର୍ଯ୍ୟାନୁଷ୍ଠାନ ଗ୍ରହଣ କରିବାକୁ ଜିଲା ସାମାଜିକ ସୁରକ୍ଷା ଅଧିକାରୀଙ୍କୁ ନିର୍ଦ୍ଦେଶ ଦେଇଥିଲେ। କିନ୍ତୁ ଏହି ନିର୍ଦ୍ଦେଶ ପାଇବା ପରେ ଜିଲା ସାମାଜିକ ସୁରକ୍ଷା ଅଧିକାରୀ ତଦନ୍ତ କରିବା ପରିବର୍ତ୍ତେ ଦିନ ଗଡାଇ ଚାଲିଛନ୍ତି। ବାରମ୍ବାର ଯୋଗାଯୋଗ କରିବାରୁ ଗତ ୧୫ ତାରିଖରେ ତଦନ୍ତ ଆରମ୍ଭ କରିଛନ୍ତି। ଉପରିସ୍ଥ ଅଧିକାରୀଙ୍କ ନିର୍ଦ୍ଦେଶକୁ କାର୍ଯ୍ୟକାରୀ କରିବାରେ ଅହେତୁକ ବିଳମ୍ବକୁ ନେଇ ଜିଲା ସାମାଜିକ ସୁରକ୍ଷା ଅଧିକାରୀଙ୍କ ଭୂମିକା ଉପରେ ସନ୍ଦେହ ସୃଷ୍ଟି ହୋଇଛି। ବେଆଇନ ଭତ୍ତା ନେଉଥିବା ୧୫ ଜଣ ହିତାଧିକାରୀଙ୍କ ବୟସ ଅନଲାଇନରେ ଯାଞ୍ଚ ହୋଇଥିଲା। ଯାଞ୍ଚରେ ଭତ୍ତା ପାଇବାକୁ ସେହି ହିତାଧିକାରୀଙ୍କ ବୟସ ୬୦ବର୍ଷ ହୋଇ ନ ଥିଲା। ବିଧାନସଭା ଓ ପଞ୍ଚାୟତ ନିର୍ବାଚନ ବେଳେ ନିର୍ବାଚନ କମିଶନଙ୍କ ତରଫରୁ ପ୍ରଦତ୍ତ ଭୋଟର ତାଲିକାକୁ ତନଖି କଲେ ଏହା ଜଳଜଳ ହୋଇ ଦିଶୁଛି। କିନ୍ତୁ ଅଧିକାରୀଙ୍କ ତଦନ୍ତରେ ସେହି ହିତାଧିକାରୀଙ୍କ ବୟସ ହୋଇଛି ବୋଲି କୁହାଯାଇଛି ା ଗ୍ରାମବାସୀ କେମିତି ଏହା ସମ୍ଭବ ହେଲା ବୋଲି ପଚାରିବାରୁ ସେ କହିଥିଲେ, ଅନ୍ଲାଇନରେ ତାହା ଜଣାପଡିଛି। ଅଭିଯୋଗ ସମୟରେ ଅନ୍ଲାଇନରେ ଉକ୍ତ ୧୫ ଜଣ ହିତାଧିକାରୀଙ୍କ ବୟସ ଭତ୍ତା ପାଇବାକୁ ଯୋଗ୍ୟ ହୋଇ ନ ଥିଲା। ତେବେ ତଦନ୍ତରେ ଜାଣିଶୁଣି ବିଳମ୍ବ କରାଯାଇ ଅନ୍ଲାଇନରେ ବୟସ ବଢାଇ ସାରିବା ପରେ ତଦନ୍ତ କରାଯାଇଛି ବୋଲି ଅଭିଯୋଗ ହୋଇଛି। ଏଠାରେ କୋଲଣଗିରି ପଞ୍ଚାୟତର ପଣସୁଆପାଳ ଗ୍ରାମର ବିପିନ ଘଡେଇଙ୍କୁ ଉଦାହରଣ ଭାବେ ନିଆଯାଇପାରେ। ପ୍ରଥମେ ଭତ୍ତା ମଞ୍ଜୁର କରି ୪ ମାସର ଭତ୍ତା ଦେବା ପରେ ପୁଣି ବୟସ ହୋଇ ନାହିଁ ବୋଲି ଦର୍ଶାଇ ତାଙ୍କ ନାମ କାଟି ଦିଆଯାଇଛି। ସେ ଲାଞ୍ଚ ନ ଦେବାରୁ ଏଭଳି କରାଯାଇଥିବା ଗ୍ରାମବାସୀ ଦିଲ୍ଲୀପ କୁମାର ସାହୁ, ସୁଧୀର କୁମାର ଭଞ୍ଜ, ପିତାମ୍ବର ରଣା, ଶଶିରେଖା ସାହୁ, ଶିବାନୀ ଦଲେଇ ପ୍ରମୁଖ ଅଭିଯୋଗ କରିଛନ୍ତି।
Enter your email to get our daily news in your inbox.
Leave this field empty if you're human:
